ใจเย็นได้แน่! เริ่มโอน 3พันบาทให้ผู้มีรายได้น้อย บ่าย 3 นี้
กรมบัญชีกลางแจงเริ่มแจกเงิน 3 พันบาท ผู้มีรายได้น้อย 15.00น. ไม่เกิน 16.00น.ได้ครบ
4 ก.ค. 2563

กรมบัญชีกลาง แจ้งว่า เนื่องจากมีข้อคลาดเคลื่อนเกี่ยวกับข้อมูลผู้มีบัตรสวัสดิการฯ บางราย ที่มีรายชื่อได้รับเงินซ้ำซ้อนกับกลุ่มเกษตรกร ดังนั้น จึงต้องดำเนินการคัดกรองอีกครั้ง ทำให้การโอนเงินเยียวยา 3,000 บาท ให้ผู้มีบัตรสวัสดิการฯ ต้องล่าช้าออกไป โดยจะดำเนินการโอนวันนี้ (4 ก.ค.63) ในเวลาประมาณ 15.00 น.
สำหรับผู้มีบัตรสวัสดิการแห่งรัฐ และไม่เคยได้รับเงินเยียวยาจากโครงการใดๆ ของรัฐ จะได้รับเงินเยียวยา 3,000 บาท และจะโอนเข้าบัตรสวัสดิการฯ ในวันนี้ แน่นอน
ทั้งนี้สามารถตรวจสอบยอดเงินในบัตรได้ในช่วงเวลา 15.00-16.00 น.
“1.14 ล้านคน ได้เงิน 3,000 บาท วันนี้ทุกคนตั้งแต่ 15.00 น.เป็นต้นไป โดยกระบวนการโอน จนครบทุกราย ไม่น่าจะเกิน 1 ชม.” กรมบัญชีกลาง เปิดเผย